Foto: captură Antena3

Aseară, la Antena 3, Liviu Dragnea s-a străduit să ne arate că nu e în toate mințile. Am văzut un om care părea că se află într-o avansată stare de degradare psihică, cu dese puseuri paranoide. Liviu Dragnea părea că tocmai s-a reîntors în platoul de acasă după ce a fost răpit de extratereștri.

Aceeași metodă o aplicase cu o zi înainte partenerul său de orgii cu România, Darius Vâlcov, care ne-a dezvăluit că a rezistat patriotic unei tentative de recolare din partea KGB. Faptul că KGB s-a desființat în 1991 nu i-a stricat dlui Vâlcov efectul dramatic. Ca superior al lui Darius Vâlcov, Liviu Dragnea a plusat cu o istorie și mai gogonată: el a rezistat unei tentative de asasinat internațional.

Probabil că multă lume consideră, după aceste ieșiri în decor, că Geimsbond și Chenedi ar trebui ajutați cu o medicație adecvată, cu terapie și cu multă liniște. Întrebarea e ce i-a făcut pe cei doi tartori ai guvernării să se prezinte publicului ca doi muppeți care și-au rupt sforile și se mișcă haotic pe scenă? Cum să torni atâtea baliverne și să nu te aștepți că lumea va râde de tine? Ce urmăresc acești doi panglicari ajuși întâmplător să dețină puterea în România?

Probabil că de asta și vor să ne convingă: că sunt lipsiți de discernământ; să ne convingă pe noi, dar mai ales pe judecătorii în mâna cărora așteaptă sentințele lor definitive. Cam riscant să invoci nebunia când ai ajuns în faza asta a procesului, dar acești oameni sunt dispuși să se coboare oricât de mult ca să nu ajungă jos, la beci.

Scamatoria lui Dragnea&Vâlcov are drept efect și schimbarea „narativului”, ca să folosesc acest barbarism din jargonul consultanților politici. Pentru ei țara e doar un teatru în care se țes perdele de fum care să acopere alte perdele de fum. Vâlcov- KGB, Dragnea - asasinat și toate fantasmagoriile promise de același L. Dragnea în finalul sesiunii de terapie de la Antena 3 - unii își vor pierde vremea „să analizeze” aceste petarde menite să acopere grenadele și bastoanele reale din 10 august.

Spune L. Dragnea că atunci a fost „o tentativă eșuată de lovitură de stat”. Că asta a văzut el din vila de protocol de la Neptun. Că asta a văzut și premierul V.V. Dăncilă, „care nu era în țară și se uita pe tabletă la Antena3”. Dar că n-a întrebat-o pe „operativa” Carmen Dan, care se afla în focul evenimentului de represiune, ce se întâmplă la București. Logic, nu? Pentru că Liviu Dragnea, mare bărbat de stat, încearcă să fugă de la locul faptei. Și-a pus capul în ghips, ca să nu aibă nicio legătură cu represiunea din 10. A repetat de mai multe ori că ministrul Carmen Dan n-a primit ordin de la el, că a fost de capul ei cum ar veni. Dacă e să cadă un cap, va fi al ei.

Rezumat: Acest bătrân sângeros este hotărât să moară cu țara de gât. Pe 10 august, Liviu Dragnea a avut o primă tentativă de a folosi forța brută împotriva cetățenilor pașnici pentru a reinstaura în țară ordinea PSDragnea. Sute de oameni răniți și gazați - în cel mai crâncen atac al statului împotriva propriilor cetățeni de la mineriadă încoace - au depus plângeri penale. Procurorii investighează și audiază martori și jandarmi. Cetățenii n-au fost intimidați, nu s-au speriat și s-au întors în Piață. Probabil cei responsabili de represiune vor plăti penal. Presa internațională vede în România drept „bolnavul Europei”. De ce boală suferă această țară? Milioane de cetățeni s-au trezit și pot pune degetul pe rană. Din buncărul lui, înconjurat de ultimii fanatici, Liviu Dragnea desenează pe hartă Canalul Dunăre-București…